CELEX: 32014D0714
Language: da
Date: 2014-10-13 00:00:00
Title: 2014/714/EU: Kommissionens gennemførelsesafgørelse af 13. oktober 2014 om tilbagetrækning fra Den Europæiske Unions Tidende af referencen til den harmoniserede standard EN 1384:2012 »Ridehjelme« i henhold til Europa-Parlamentets og Rådets forordning (EU) nr. 1025/2012 (meddelt under nummer C(2014) 7236)

15.10.2014   
            
            
               DA
            
            
               Den Europæiske Unions Tidende
            
            
               L 297/11
            
         KOMMISSIONENS GENNEMFØRELSESAFGØRELSE
   af 13. oktober 2014
   om tilbagetrækning fra Den Europæiske Unions Tidende af referencen til den harmoniserede standard EN 1384:2012 »Ridehjelme« i henhold til Europa-Parlamentets og Rådets forordning (EU) nr. 1025/2012
   
      
         (meddelt under nummer C(2014) 7236)
      
   
   
      (2014/714/EU)
   
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 1025/2012 af 25. oktober 2012 om europæisk standardisering, om ændring af Rådets direktiv 89/686/EØF og 93/15/EØF og Europa-Parlamentets og Rådets direktiv 94/9/EF, 94/25/EF, 95/16/EF, 97/23/EF, 98/34/EF, 2004/22/EF, 2007/23/EF, 2009/23/EF og 2009/105/EF og om ophævelse af Rådets beslutning 87/95/EØF og Europa-Parlamentets og Rådets afgørelse nr. 1673/2006/EF (1), særlig artikel 11, og
   ud fra følgende betragtninger:
   
               (1)
            
            
               Når en national standard, der gennemfører en harmoniseret standard, hvis reference er blevet offentliggjort i Den Europæiske Unions Tidende, omfatter et eller flere af de væsentlige sikkerheds- og sundhedskrav, der er anført i bilag II til Rådets direktiv 89/686/EØF (2), formodes udstyr, der er fremstillet i overensstemmelse med denne standard, at være i overensstemmelse med de relevante væsentlige krav.
            
         
               (2)
            
            
               I henhold til artikel 6, stk. 1, i direktiv 89/686/EØF har Kommissionen fremsat en formel indsigelse mod standard EN 1384:1996 »Beskyttelseshjelme til brug ved rideaktiviteter«, der er harmoniseret i henhold til direktiv 89/686/EØF. Referencen til standarden blev først offentliggjort i EFT C 180 af 14.6.1997, og ændring A1 blev offentliggjort i EFT C 190 af 10.8.2002. I mellemtiden har CEN offentliggjort en ny udgave af standarden, EN 1384:2012, som er opført i EUT C 395 af 20.12.2012; fra den 30. april 2013 er formodning om overensstemmelse med den erstattede standard EN 1384:1996 ophørt.
            
         
               (3)
            
            
               Den nye udgave er nu harmoniseret og giver formodning om overensstemmelse; denne standard er imidlertid ikke blevet ændret væsentligt. Eftersom manglerne i standarden ikke er blevet afhjulpet ved den nye udgave, ajourførte Kommissionen den formelle indsigelse mod standard EN 1384:2012.
            
         
               (4)
            
            
               Den formelle indsigelse bygger på, at standarden ikke i tilstrækkelig grad dækker de væsentlige sundheds- og sikkerhedskrav, der henvises til i artikel 3, og som er fastlagt i bilag II til direktiv 89/686/EØF, og at den har et lavere sikkerhedsniveau i forhold til andre sikkerhedsstandarder for hjelme (f.eks. Snell-standard eller PAS 015 for ridehjelme), navnlig hvad angår stødabsorption, penetreringstest og hjelmens stabilitet. Efter at have gennemgået standard EN 1384:2012 og efter høring af eksperter, er Kommissionen af den opfattelse, at især følgende områder skal forbedres:
               
                           —
                        
                        
                           stødabsorption: de fleste sammenlignelige standarder anvender mere end en ambolt og har højere energiniveauer
                        
                     
                           —
                        
                        
                           penetreringstest: massens faldhøjde er kun det halve af, hvad der kræves i Snell-standarden
                        
                     
                           —
                        
                        
                           sidestabilitet: der er ingen krav til sidestabilitet f.eks. om at fremstille en hjelm, der er tilstrækkelig robust til at modstå kraftig påvirkning fra siden
                        
                     
                           —
                        
                        
                           beskyttelsesområde: tindingerne har brug for mere beskyttelse, og evnen til at høre bør ikke påvirkes
                        
                     
                           —
                        
                        
                           synsfelt: der er ingen krav til synsfeltet med hensyn til at sikre et godt udsyn under ridning
                        
                     
                           —
                        
                        
                           hjelmens stabilitet: en stabilitetstest som i PAS 015 kan eventuelt tages i betragtning for at sikre, at hjelmen ikke kan bevæge sig på hovedet under ridningen.
                        
                     
         
               (5)
            
            
               Da det er nødvendigt at forbedre ovennævnte sikkerhedsaspekter, kan standard EN 1384:2012 ikke give formodning om overensstemmelse med de væsentlige sundheds- og sikkerhedskrav i direktiv 89/686/EØF. Som følge heraf bør referencen til standard EN 1384:2012 trækkes tilbage fra Den Europæiske Unions Tidende.
            
         
               (6)
            
            
               Forordning (EU) nr. 1025/2012 trådte i kraft den 1. januar 2013. Ifølge artikel 26 i den forordning udgår artikel 6, stk. 1, i direktiv 89/686/EØF, og henvisningerne til den udgåede artikel skal forstås som en henvisning til artikel 11 i forordningen.
            
         
               (7)
            
            
               De europæiske standardiseringsorganisationer, de europæiske interessentorganisationer, der modtager EU-finansiering, og arbejdsgruppen vedrørende personlige værnemidler blev hørt.
            
         
               (8)
            
            
               Foranstaltningerne i denne afgørelse er i overensstemmelse med den udtalelse fra det udvalg, som blev nedsat ved artikel 22 i forordning (EU) nr. 1025/201 —
            
         VEDTAGET DENNE AFGØRELSE:
   Artikel 1
   Referencen til standard EN 1384:2012 »Ridehjelme« trækkes tilbage fra Den Europæiske Unions Tidende.
   Artikel 2
   Denne afgørelse er rettet til medlemsstaterne.
   
      Udfærdiget i Bruxelles, den 13. oktober 2014.
      
         
            På Kommissionens vegne
         
         Ferdinando NELLI FEROCI
         
            Medlem af Kommissionen
         
      
   
   
      (1)  EUT L 316 af 14.11.2012, s. 12.
   
      (2)  Rådets direktiv 89/686/EØF af 21. december 1989 om indbyrdes tilnærmelse af medlemsstaternes lovgivninger om personlige værnemidler (EFT L 399 af 30.12.1989, s. 18).